《病起四诗 其一 一节食》
宋代·陈造

医经戒多食，书恶殄天物。细茹取微足，卫生此其术。

是铭当匕箸，况我已衰疾。胡为冒所戒，一卧复十日。

恙疴不虚生，一一自口实。大嚼健武事，欲强蒲柳质。

行年踰知命，备历世纤悉。山肤与水豢，尝味几十七。

婪酣复不已，颐正昧终吉。昔人议四凶，饕餮乃其一。

不见辟谷翁，曾是汉良弼。

作者简介：陈造（1133年～1203年）字唐卿，高邮（今属江苏）人。生于宋高宗绍兴三年，孝宗淳熙二年（1175年）进士，以词赋闻名艺苑，撰《芹宫讲古》，阐明经义，人称“淮南夫子”。范成大见其诗文谓“使遇欧、苏，盛名当不在少游下。”尤袤、罗点得其骚词、杂著，爱之手不释卷。郑兴裔荐其“问学闳深，艺文优赡”。调太平州繁昌尉，改平江府教授，寻知明州定海县，通判房州权知州事。房州秩满，为浙西路安抚司参议，改淮南西路安抚司参议。自以转辗州县幕僚，无补於世，置江湖乃宜，遂自号江湖长翁。宁宗嘉泰三年卒，年七十一。